Diari Oficial de la Generalitat Valenciana


Sumari del DOGV 3684, del 09-02-2000 (2000/604)

RESOLUCIÓ de 25 de gener de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni entre la Generalitat Valenciana i l’Autoritat Portuària de València. Connexió del trànsit rodat entre els molls transversals de Llevant i Ponent.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3684

Data del DOGV
:   09-02-2000

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2000/604


Data del document
:   25-01-2000

Organisme emissor
:   Presidència de la Generalitat

Tipus de document
:   Resolució

Descriptors 

:   * València
    * xarxa de carreteres
    * cooperació administrativa
    * instal·lació portuària

RESOLUCIÓ de 25 de gener de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni entre la Generalitat Valenciana i l'Autoritat Portuària de València. Connexió del trànsit rodat entre els molls transversals de Llevant i Ponent. [2000/X604]
  
Subscrit, després de la tramitació prèvia reglamentària, entre la Generalitat Valenciana i l'Autoritat Portuària de València, el 2 de novembre de 1999, un Conveni per a l'execució de les obres del projecte «Connexió del trànsit rodat entre els molls transversals de Llevant i Ponent», i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0020/2000, i que figura com a annex d'aquesta resolució.
  
València, 25 de gener de 2000.- La subsecretària del Secretariat del Govern i Relacions amb les Corts.
  
Conveni entre la Generalitat Valenciana i l'Autoritat Portuària de València. connexió del trànsit rodat entre els molls transversals de Llevant i Ponent.
  
València, 2 de novembre de 1999,
  
Reunits:
  
D'una banda, el conseller d'Obres Públiques, Urbanisme i Transports de la Generalitat Valenciana, senyor José Ramón García Antón.
  
I, d'una altra, el president de l'Autoritat Portuària de València, senyor Juan Antonio Mompó Ochoa.
  
Intervenen:
  
El conseller d'Obres Públiques, Urbanisme i Transports, senyor. José Ramón García Antón, en nom i representació de la Generalitat Valenciana, conferida mitjançant l'Acord del Govern Valencià en la sessió de 5 d'octubre de 1999, en l'exercici de les funcions que aquest té encomanades segons l'article 21 de la Llei del Govern Valencià.
  
El president de l'Autoritat Portuària, senyor Juan Antonio Mompó Ochoa, que actua en nom i representació de l'Autoritat Portuària, d'acord amb l'article 41.2. a) de la Llei 27/1992, de 24 de novembre.
  
Ambdues parts, segons intervenen, manifesten que es reconeixen recíprocament capacitat legal suficient per a l'atorgament d'aquest document, i, a l'efecte,
  
Exposen:
  
Primer
  
La ciutat de València ocupa un enclavament estratègic en la Mediterrània occidental, per la qual cosa el port se situa, des del punt de vista comercial, entre els de primera fila de tota la Mediterrània.
  
L'Autoritat Portuària firmà el dia 14 d'octubre de 1997 un conveni amb el Ministeri de Foment, la Generalitat Valenciana i l'Ajuntament de la ciutat, pel qual, en l'operació denominat Balcó a la Mar, el port cedirà en propietat a l'ajuntament el sòl de la dàrsena interior amb l'objectiu de portar a cap una operació de recuperació dels espais més pròxims a la trama de sòl urbà.
  
Per a possibilitar l'operació de cessió del sòl de la dàrsena interior, l'Autoritat Portuària de València ha de traslladar prèviament un conjunt d'instal·lacions actuals perquè queden fora dels terrenys cedits, i que el port puga en el futur continuar servint el trànsit portuari amb la mateixa eficàcia que actualment.
  
Entre aquestes instal·lacions està l'actual xarxa interna de transport rodat i per ferrocarril que interconnecta les diferents àrees d'emmagatzematge de mercaderies i permet l'eixida a la xarxa nacional de transports terrestres de tot el volum de càrrega que passa pel port de València.
  
La dàrsena interior del port està limitada en la part exterior per dos molls denominats transversal de llevant i transversal de ponent. Per la qual cosa s'ha considerat convenient establir una connexió entre els dos molls transversals per al trànsit rodat i per ferrocarril, i el punt idoni és l'estretiment existent entre ambdós.
  
A més, raons de seguretat, salubritat i de contaminació acústica fan necessari que es porten a cap les noves connexions, sense oblidar el gran impacte urbanístic que per a la ciutat de València suposarà l'operació del denominat Balcó al Mar, la qual cosa aconsella que la dita actuació es porte a cap.
  
Segona
  
La connexió entre els molls de llevant i de ponent transversals suposa grans beneficis mediambientals, de transport i de creació d'ocupació, i que resulta rendible econòmicament i socialment.
  
En el finançament de l'obra participarà la Generalitat Valenciana amb un total de mil tres-cents milions de pessetes/ set milions huit-cents tretze mil, cent cinquanta-set euros i trenta-sis cèntims (1.300 milions de pessetes. 7.813.157,36 euros), dels quals sis-cents noranta milions de pessetes/quatre milions cent quaranta-sis mil nou-cents huitanta-tres euros i cinquanta-dos cèntims (690 milions de pessetes. 4.146.983,52 euros) està previst que siguen aportats amb fons FEDER; la resta serà a càrrec de la Conselleria d'Obres Públiques, Urbanisme i Transports.
  
Tercera
  
Que, a l'efecte d'establir les condicions generals d'intervenció de cada una de les institucions públiques actuants, se subscriu el present conveni, d'acord amb les següents:
  
Clàusules
  
Primera. Objecte del conveni
  
El present conveni es formalitza a l'empara de l'Acord del Govern Valencià de data 5 d'octubre de 1999, i té per objecte la concessió d'una subvenció a l'Autoritat Portuària de València per a executar les obres del projecte de «Connexió per al trànsit rodat entre els transversals de Llevant i Ponent del Port de València».
  
Segona. Condicions de col·laboració
  
Ambdues parts, de comú acord, estableixen la fórmula de col·laboració en els termes següents:
  
L'Autoritat Portuària de València assumeix la qualitat de promotor de les actuacions arreplegades en aquest conveni, amb tots els drets i les obligacions dimanants d'aquest compromís.
  
Per la seua banda, la Conselleria d'Obres Públiques, Urbanisme i Transports concedirà a l'Autoritat Portuària de València, mitjançant subvenció, la quantitat de mil tres-cents milions de pessetes/ set milions huit-cents tretze mil cent cinquanta-set euros i trenta-sis cèntims (1.300 milions de pessetes/7.813.157,36 euros)
  
L'Autoritat Portuària de València assumeix la realització dels projectes d'obres necessàries, de forma que faça viable la contractació i l'execució d'aquestes, projectes que hauran d'obtindre la conformitat de la Direcció General d'Obres Publiques, després de l'informe previ de l'Oficina de Supervisió de Projectes de la Conselleria d'Obres Públiques, Urbanisme i Transports.
  
Per a la realització d'aquestes actuacions es destina la quantitat abans citada, a càrrec del capítol VII dels pressupostos de la Conselleria d'Obres Públiques, Urbanisme i Transports, programa 513.10, aplicació pressupostària 79.07.986.44.424.22, línia de subvenció 701/000/99 i codi comptable 5.
  
Tercera. Aportació del finançament
  
L'aportació que la Conselleria d'Obres Públiques, Urbanisme i Transports efectue a l'autoritat del port de València es farà efectiva en la forma establida en l'article 47 bis del Text Refós de la Llei de la Hisenda Pública de la Generalitat Valenciana, en la redacció donada a aquest per la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana, i s'abonarà mitjançant pagaments contra certificats d'obra realitzada, expedits pel tècnic competent.
  
La Conselleria d'Obres Públiques, Urbanisme i Transports es compromet, dins de les seues disponibilitats pressupostàries, a subvencionar les actuacions assenyalades anteriorment amb la quantitat màxima de mil tres-cents milions de pessetes/ set milions huit-cents tretze mil cent cinquanta-set euros i trenta-sis cèntims (1.300 milions de pessetes. 7.813.157,36 euros)
  
Les anualitats previstes són:
  
Anualitat Import
  
1999 200 milions de pessetes. (1.202.024,21 euros)
  
2000 410 milions de pessetes. (2.464.149,63 euros)
  
2001 690 milions de pessetes. (4.146.983,52 euros)
  
Els imports d'aquestes anualitats queden condicionats a l'existència de crèdit adequat i suficient en els dits exercicis i la Conselleria d'Obres Públiques, Urbanisme i Transports podrà reajustar-les d'acord amb el ritme d'execució real de les actuacions, sempre que ho permeten les disponibilitats pressupostàries.
  
Quarta. Obligacions de l'Autoritat Portuària de València
  
Com a promotor, l'Autoritat Portuària de València, a més dels deures que contrau dimanants d'aquest compromís, quedarà obligat a:
  
A) Ajustar-se en la contractació a la Llei 13/1995, de 18 de maig, de Contractes de les Administracions Públiques, i al Reglament General de Contractació de l'Estat aprovat per Decret 3.410/1975, de 25 de novembre, i a les disposicions modificatives d'aquest, mentre no s'oposen a allò que s'ha establit en la citada Llei 13/1995, o bé en la Llei de Contractació per als sectors exclosos, així com sotmetre's a allò que s'ha disposat en el projecte tècnic.
  
B) Comunicar a la Conselleria d'Obres Públiques, Urbanisme i Transports, en el termini d'un mes, des que es produïsquen, les dades corresponents a l'adjudicació definitiva de les obres i al seu inici, així com les incidències que puguen donar origen a modificacions del projecte, o als seus terminis d'execució.
  
C) Vetlar pel compliment dels terminis establits en el contracte d'obres, sense perjuí de les pròrrogues que es puguen acordar de conformitat amb la legislació vigent.
  
D) Senyalitzar l'execució de les obres mitjançant cartells, el disseny dels quals és l'establit a aquest fi per la COPUT, en els quals es destacarà notòriament la Conselleria d'Obres Públiques, Urbanisme i Transports i el finançament amb fons FEDER, i que s'hauran de situar en llocs visibles a l'entorn de l'actuació.
  
E) A fi que les anualitats aprovades es puguen reajustar d'acord amb el ritme d'execució real de les obres, l'Autoritat Portuària de València comunicarà trimestralment a la Conselleria d'Obres Públiques, Urbanisme i Transports, tant l'import de les obres realitzades fins aquesta data, com les previsions fins al final de l'exercici econòmic corresponent, que s'entén com a tal el 30 de novembre de cada any.
  
F) Subministrar tota la documentació necessària per a complir els requisits de la Unió Europea.
  
Cinquena. Gestió de les actuacions
  
a) Projectes, incidències i modificats
  
Les incidències de les obres (modificats, obres complementàries, liquidacions, revisions de preus, variacions de taxes o impostos, etc.), així com qualssevol altres actuacions necessàries per al desenvolupament del conveni seran a càrrec de l'Autoritat Portuària de València.
  
Així mateix, l'Autoritat Portuària de València haurà d'obtindre totes les autoritzacions que siguen necessàries per a l'execució de les obres, especialment pel que fa, si és procedent, al compliment de la Llei 2/1989, de 3 de març, d'Impacte Ambiental, i Reglament de desenvolupament d'aquesta, aprovat per Decret 162/1990, de 15 d'octubre.
  
b) Obtenció del sòl
  
La gestió de les expropiacions o les cessions de sòl o d'altres drets i béns afectats seran a càrrec de l'Autoritat Portuària.
  
c) Reposició i desviacions
  
L'Autoritat Portuària de València serà l'encarregada de definir, gestionar i contractar les reposicions i les desviacions de serveis i de trànsit.
  
d) Contractació
  
L'Autoritat Portuària de València serà l'encarregat de contractar i executar les obres. El procediment d'adjudicació exclourà la presentació d'ofertes que introduïsquen variants o modificacions tècniques al projecte que servisca de base a la licitació.
  
Serà requisit previ a la licitació de les obres que l'Autoritat Portuària de València dispose de l'informe dels serveis tècnics de la Conselleria que acredite que el projecte s'adequa als objectius i a les estipulacions del conveni.
  
e) Direcció de les obres
  
La responsabilitat i la direcció de les obres correspon a l'Autoritat Portuària de València que nomenarà, com a director de les obres, un tècnic competent en la matèria.
  
f) Divulgació informativa
  
L'Autoritat Portuària de València editarà un fullet divulgatiu de les obres realitzades, mitjançant el disseny establit per la Conselleria, per a la qual cosa preveurà una partida de 500.000 pessetes (3.005,06 euros).
  
g) Recepció de las obres
  
Les obres es rebran amb la participació d'un representant de la Conselleria.
  
h) Titularitat de les obres
  
Les obres executades seran de titularitat de l'Autoritat Portuària de València.
  
Sisena. Equip tècnic conjunt
  
Per a la supervisió, el control i la coordinació de les actuacions del present conveni, l'Autoritat Portuària de València i la Conselleria d'Obres Públiques, Urbanisme i Transports podran constituir, de comú acord, un equip integrat per tècnics d'ambdues administracions, que s'haurà de reunir, com a mínim, una vegada cada dos mesos, o abans si s'estima oportú.
  
Setena. Causes de resolució
  
Podran donar lloc al venciment, mitjançant resolució del present conveni, les causes següents:
  
a) No destinar la subvenció a la finalitat per a la qual es concedeix.
  
b) La suspensió definitiva de les obres, així com la seua suspensió temporal per termini superior a un any.
  
c) L'incompliment de justificar, mitjançant la corresponent documentació, les inversions realitzades a càrrec de la subvenció, en el termini de sis mesos a comptar des de la data en què es produïsca cada una d'aquestes inversions.
  
d) I, en general, l'incompliment per part de l'Autoritat Portuària de València de qualsevol de les obligacions assumides per aquest en virtut del present document.
  
El Govern Valencià podrà rescindir el present conveni si durant el primer any de la seua vigència no s'executa la prestació corresponent a l'exercici, cosa que implicarà l'obligació de tornar les quantitats percebudes per l'Autoritat Portuària de València, més els interessos de demora legalment establits.
  
Davant de l'incompliment dels terminis parcials, que s'entenen com a tals les anualitats previstes en la clàusula tercera d'aquest document, la Conselleria d'Obres Públiques, Urbanisme i Transports podrà optar entre reajustar la quantitat no invertida, passant-la a l'última anualitat vigent, o a les següents, o reduir l'import de la subvenció a què es refereix el present conveni, i es resol suprimir aquelles quantitats que queden sense justificar en cada una de les dites anualitats.
  
Huitena. Interpretació
  
El coneixement i resolució de totes les incidències que es pogueren suscitar en el desenvolupament del present conveni serà de l'exclusiva competència de la Conselleria d'Obres Públiques, Urbanisme i Transports.
  
Novena. Entrada en vigor i termini de vigència
  
El present conveni entrarà en vigor una vegada subscrit per ambdues parts, i que mantindrà la seua vigència fins que es liquide l'import real de la subvenció.
  
Així ho convenen i, en prova de conformitat amb tot el que s'ha exposat anteriorment, firmen el present document, per quadruplicat exemplar, al lloc i en la data indicats a l'encapçalament.
  
El conseller d'Obres Públiques,Urbanisme i Transports,
  
JOSÉ RAMÓN GARCÍA ANTÓN
  
El president de l'Autoritat Portuària de València,
  
JUAN ANTONIO MOMPÓ OCHOA